Kapitalismo

Kapitalismo ta un sistema ekonómiko, den kua e medionan di produkshon i distribushon, komo tambe e proseso pa tuma desishon riba oferta, demanda, preis i inversion ta grandi parti òf totalmente den man di propriedat privá. Su met prinsipal ta generá lukro (ganashi), ku generalmente ta wòrdu distribuí entre e propietarionan ku a invertí den e empresa. Den kapitalismo, ta predominá e sistema di trabou pagá, kaminda hende ta bende nan forsa di trabou na empresanan pa un salario. 

 Historia 
Kapitalismo a surgi poulatinamente despues di e kaida di feudalismo na Oropa den siglo XV i XVI, stimulá pa komersio internashonal, formashon di merkadonan grandi i progreso den teknologia. E Revolushon Industrial den siglo XVIII i XIX a keda konsiderá komo un momentu klave den su ekspanshon.

 Karakterístikanan 
 Propriedat privá: e medionan di produkshon (fábrika, tera, makina) ta den man di individuo òf kompania privá.
 Merkado liber: oferta i demanda ta determiná e preis i kantidat di produkto i servisio.
 Akumulashon di kapital: e ganashi ta reinvertí pa ekspanshon i inovashon.
 Kompetensia: empresanan ta kompetí pa atraé konsumidornan i hasi mas ganashi.

Aktualmente ta eksisti diferente forma of variante di kapitalismo, inkluyendo kapitalismo di merkado liber, kapitalismo di estado i kapitalismo sosial-demokrátiko, dependiendo di e kantidat di regulashon gubernamental i e mekanismo di redistribushon.

 Krítika i debate 
Kapitalismo ta yega na haña kritika pa kousa di desigualdat ekonómiko, eksplotashon di trabou, daño ambiental i krisis finansiero periódiko. Defensornan ta bisa ku e sistema ta stimula inovashon, kreatividat i prosperidat ekonómiko na skala grandi.

Kategoria:Economia